Nóg inentingsentrums vir GautengNog inentingsentrums is die afgelope paar dae in Gauteng geopen. (Argieffoto: Elmond Jiyane/GCIS) Net sowat 1,6 miljoen mense het tot dusver geregistreer om die Covid-19-entstof ingevolge die regering se massa-inentingsprogram te ontvang, met die mediese fonds Bonitas wat nou ook ŉ beroep op mense doen om op die elektroniese inentingsdatabasis te registreer. Die eerste van Bonitas se 30 inentingsentrums het verlede week in Roodepoort in Gauteng geopen. Die mediese fonds hoop om nagenoeg 440 mense per dag by dié sentrum teen die koronavirus in te ent. Dit is gevolg deur die opening van ŉ sentrum in Centurion, met die ander 28 sentrums wat geleidelik in al nege provinsies sal open. “Omdat die oorgang na die winter oorvleuel met die derde vlaag van Covid-19, is een van ons sleutelprioriteite om ons lede en alle Suid-Afrikaners veilig en gesond te hou,” lui ŉ verklaring van die mediese fonds. Diegene ouer as 60, asook gesondheidswerkers, kan in hierdie stadium vir die toediening van die entstof kwalifiseer. Intussen het die Tshwane-metroraad ook die getal inentingsentrums in die distrik vir fase 2 van die program verhoog. Daar is nou altesame 14 sentrums waar inentings gedoen word. Die stad het aanvanklik vyf inentingsentrums gehad en het Maandag ŉ bykomende nege sentrums geopen. “Die bykomende inentingsentrums is ŉ merkwaardige mylpaal in die stryd teen hierdie verskriklike pandemie,” sê Selby Bokaba, woordvoerder van die Tshwane-metroraad. Bestaande sentrums in die Tshwane-distrik: Bykomende sentrums in die Tshwane-distrik: